**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 08.05.2018, ora 08.00 – 09.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 09.05.2018, ora 07.00**

**RÂURI**

**Debitele au fost în creştere, ca urmare a** precipitaţiilor înregistrate și propagării pe râurile din bazinele hidrografice: Siret, bazinele superioare ale Izei, Vișeului, Someșului Mare, Mureșului, Oltului, Prutului și pe râurile din Dobrogea și doar prin propagare în bazinele inferioare ale râurilor: Bega Veche, Timiș, Bârzava, Nera și Cerna.

Pe celelalte râuri, debitele au fost relativ staționare, exceptând râurile: Crișul Negru, Arieș, cursurile mijlocii și inferioare ale Someșului și Prutului, unde au fost în scădere.

Debitele se situează, în general, la valori cuprinse între 30-70% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Iara, Târnava Mare, Timiş, Cerna, Suceava, Putna, Rm. Sărat, Bârlad, pe cursul superior al Crasnei şi pe afluenții Crișului Negru, Buzăului, Trotuşului și Prutului.

În interval a fost emisă o **ATENŢIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere, ca urmare a** precipitațiilor prognozate și propagării pe râurile din bazinele hidrografice: Siret, Arieș, bazinele superioare ale Someșului Mic, Crișului Negru, Crișului Alb, Mureșului, Târnavelor, Jiului, Argeșului, Ialomiței, bazinele superioare și mijlocii ale Oltului și Prutului și râurile din Dobrogea.

Pe celelalte râuri, debitele vor fi relativ staționare, exceptând cursul inferior al Prutului, unde vor fi relativ staționare.

Sunt posibile scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din sudul și estul ţării și din zonele de deal şi de munte, datorită precipitaţiilor sub formă de aversă, izolat mai însemnate cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 08 – 09.05.2018 a fost în creştere, având valoarea de 6200 m3/s, sub media multianuală a lunii mai (7250 m3/s).**

În aval de Porţile de Fier debitele au fost în scădere la Gruia şi pe sectorul Corabia – Tulcea şi în creştere pe sectorul Calafat - Bechet.

**Debitul la intrarea în ţară (secţiunea Baziaş) va fi staţionar (6200 m3/s).**

În aval de Porţile de Fier, debitele vor fi în scădere la Gruia şi pe sectorul Giurgiu – Tulcea şi în creştere pe sectorul Calafat - Zimnicea.

***Se situează în faza I de apărare următoarele sectoare de dig:***

- Crişan, Gorgova, T. Vladimirescu, Sf. Gheorghe, Ciulineţ-Isaccea, dig loc. Chilia Veche - jud. Tulcea;

- Filipoiu din I.M.B -jud. Brăila.

***Se situează în faza a II-a de apărare următoarele sectoare de dig:***

- R3, R4, dig loc. Nufăru-Victoria – jud. Tulcea

**2.** **Situaţia meteorologică în intervalul 08.05.2018, ora 09.00 – 09.05.2018, ora 06.00**

**ÎN ŢARĂ**

În Moldova, Dobrogea, estul Munteniei și al Transilvaniei, în condițiile în care nebulozitatea a fost relativ persistentă, ploile pe arii extinse pe parcursul zilei, iar vântul în general moderat, valorile de temperatură - în general mai scăzute decât în intervalul anterior- s-au situat în jurul celor normale pentru prima decadă a lunii mai. În restul țării, vremea fost caldă, iar cerul variabil; în a doua parte a zilei și în orele serii au fost dezvoltări noroase convective, ce au determinat descărcări electrice, averse ce au avut și caracter torențial, dar și intensificări de scurtă durată ale vântului, local în vestul Munteniei și în estul Olteniei și pe spații restrânse în nord-vestul Transilvaniei. În intervale scurte de timp în zonele cu manifestări de instabilitate atmosferică sau prin cumulare în partea de est-sud-est, s-au înregistrat cantități de apă ce au depășit izolat 15...20 l/mp. Pe raza localității Alexandria a fost consemnată vijelie, iar în centrul județului Argeș a căzut grindină de mici dimensiuni. Înnorări temporare și ploi izolate au fost și în Maramureș și la munte. Temperaturile maxime s-au încadrat între 17 grade la Adamclisi și Corugea și 27 de grade la Oradea, Chișineu Criș, Drobeta Turnu Severin, Calafat, Caracal, Târgu Jiu, Râmnicu Vâlcea, Târgoviște, Titu, Ploiești, Videle și București-Filaret. La ora 06.00 se înregistrau valori termice între 7 grade la Bozovici și 18 grade la Gura Portiței.

***Observație:*** *începând de ieri de la ora 06.00 au fost în vigoare 4 mesaje de atenționare cod galben, 2 emise de SRPV Sibiu și 2 de CNPM pentru Muntenia.*

**LA BUCUREŞTI**

Vremea a continuat să fie ușor mai caldă decât în mod obișnuit, astfel că temperatura maximă a aerului a urcat până la 26 de grade la Afumați și Băneasa și 27 de grade la Filaret. Cerul, mai mult senin în primele ore ale intervalului, s-a înnorat treptat către seara și noaptea când trecător a plouat slab. Vântul a suflat slab și moderat, iar la ora 06.00 se înregistrau temperaturi de 16 grade la Afumați și Băneasa și 17 grade la Filaret.

**3. Prognoza meteorologică în intervalul 09.05.2018, ora 09.00 – 10.05.2018, ora 09.00**

**ÎN ŢARĂ**

În jumătatea de est a țării și în zonele montane, cerul va fi mai mult noros, va ploua pe arii relativ extinse, iar valorile de temperatură se vor situa în jurul celor normale pentru prima decadă a lunii mai. În restul teritoriului va fi în continuare o vreme caldă, iar instabilitatea atmosferică se va manifesta mai ales în a doua parte a zilei și la începutul nopții prin înnorări temporar accentuate, local averse ce vor avea și caracter torențial, descărcări electrice, iar izolat grindină. Prin cumulare sau în intervale scurte de timp, se vor înregistra cantități de apă ce vor depăși local 15...20 l/mp. Vântul va sufla în general moderat în est-sud-est și va avea intensificări de scurtă durată, asociat averselor în celelalte zone. Temperaturile maxime se vor încadra între 18 și 28 de grade, iar cele minime între 6 și 16 grade.

**LA BUCUREŞTI**

Regimul termic va fi caracterizat de valori în jurul celor normale pentru această perioadă din an. Cerul va fi mai mult noros și va ploua temporar, moderat cantitativ, în special în primele ore ale zilei și spre seară când vor fi posibile și descărcări electrice. Vântul va sufla slab și moderat. Temperatura maximă va fi de 22...23 de grade, iar cea minimă de 13...14 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 07.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Forestieră Braşov şi A.P.M. Braşov** informează despre producerea unui incendiu de pădure, la data de 07.05.2018, la ora 14.00, pe raza O.S. Teliu, în zona localităţii Vama Buzăului, judeţul Braşov, în fond forestier proprietate publică de stat. Incendiul a cuprins litiera pe o suprafaţă de circa 8,6 ha şi coronamentul unor arbori pe o suprafaţă de circa 2,0 ha. Pagubele produse sunt estimate la circa 100.000 lei, 300 mc masă lemnoasă şi 40.500 bucăţi puieţi. Stingerea incendiului s-a produs în data de 07.05.2018, în jurul orei 23.30. Nu se cunosc cauzele izbucnirii incendiului.

**G.N.M. C.J. Maramureş** informează despre producerea unui incendiu de vegetaţie forestieră, în data de 06.05.2018, la ora 12.00, pe raza O.S. Vişeu, în zona localităţii Borşa, judeţul Maramureş, în fond forestier proprietate privată şi proprietate publică de stat. Incendiul a cuprins litiera pe o suprafaţă de aproximativ 26-28 ha. Nu se cunosc cauzele izbucnirii incendiului. Se va reveni cu informaţii suplimentare.

**Garda Forestieră Timişoara** informează despre situaţia incendiului de pădure, izbucnit în data de 27.04.2018, ora 16.00, în cadrul O.S. Băile Herculane, U.P. VI Domogled, în zona localităţii Băile Herculane, judeţul Caraş Severin, care a afectat o suprafaţă de 4 ha, în fond forestier proprietate publică de stat. Incendiul a fost stins în data de 07.05.2018, la ora 11.30.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 07.05.2018-08.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE